section_heading: Tragedije
paragraph_text: Seneki se ranije pripisivala i Oktavija (Octavia), jedina sačuvana preteksta, tj. tragedija s rimskom tematikom. Djelo obrađuje tragičnu sudbinu Neronove žene Klaudije Oktavije, koju je Neron prognao i potom ubio. U drami se kao jedan od likova javlja i sam Seneka, koji drži dug filozofsko-politički monolog, što je vjerojatno bio glavni razlog zbog kojega su izdavači Oktaviju smatrali Senekinim djelom. Danas se općenito smatra da Seneka nije autor Oktavije, pošto je sastavljena nakon Senekine smrti.